Source: http://scripta.kotus.fi/visk/sisallys.php?p=1257
Timestamp: 2020-08-08 09:39:32+00:00
Document Index: 3214652

Matched Legal Cases: ['§ 1257', '§ 1257', '§ 1240', '§ 1250', '§ 1247', '§ 986', '§ 478', '§ 619', '§ 387']

VISK - § 1257 Vastaanottaja, kokija ja muita abstrakteja merkityksiä
SISÄLLYS > ILMIÖT > Sijamuotojen syntaksia ja semantiikkaa > Paikallissijat > Paikallissijojen muuta käyttöä > Allatiivi > § 1257 Vastaanottaja, kokija ja muita abstrakteja merkityksiä
Allatiivi on paikallissijoista merkitykseltään selvärajaisin; se on pitkälti lokatiivisen ja habitiivisen adessiivin tulosijainen vastine. Allatiivista paikan ja tilan ilmauksissa » § 1240 – 1246 sekä ajanilmauksissa » § 1250.
Habitiivisissa ilmauksissa allatiivilauseke merkitsee toiminnasta hyötyjää eli vastaanottajaa taikka kokijaa (» § 1247; ks. myös » § 986). Se toimii täydennyksenä mm. antaa-tyyppisten verbien ja kommunikaatioverbien yhteydessä (» § 478, 483 – 484). Lisäksi allatiivisijaisella lausekkeella ilmaistaan kohdetta: sitä, johon asennoidutaan tai reagoidaan (» § 619).
Vastaanottaja, kokija:Ojensin lapselle käteni ja hymyilin. (k) | Tuossa on sinulle rahat. (k) | Hän päätti ettei kerro kenellekään mitään. (k) | Mikä sinulle tuli? (k) | – – siirto Fazerin ja UB:n kainaloon on parasta, mitä Jyväs-Hyvälle saattoi tapahtua. (l) | Nimi sopii teille. (k) | Kaikille sattuu vahinkoja. (k) | Ilma tuntui kasvoille kylmältä – –. (k) | Moikkaakse sulle (p) | Lopputyön toteutus on valokuvaajalle epätavanomainen, – –. (l) | Lukit ovat ihmiselle hyödyllisiä, – –. (l)
Muu kohde:allerginen tietokoneille (E) | Hunajalle persot karhut (l) | Jätkät olivat minulle kamalan vihaisia. (l)
Huom. 1. Nimityksellä kohde on voitu tarkoittaa sekä patienttiroolista objektia että hyötyjäroolista adverbiaalia: Annoin kirjan (patientti) hänelle (hyötyjä). Jälkimmäistä kutsutaan eräiden kielten kieliopeissa epäsuoraksi objektiksi.
Huom. 2. Allatiivin pääte sisältyy eräisiin leksikaalistuneisiin adverbeihin: jalkeille, (tulla) hyvilleen, osapuilleen, suunnilleen, hiljalleen, kuuluville (» § 387).